Diari Oficial de la Generalitat Valenciana


Sumari del DOGV 5962, del 25-02-2009 (2009/1936)

RESOLUCIÓ de 18 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni Marc entre la Generalitat, mitjançant la Conselleria de Medi Ambient, Aigua, Urbanisme i Habitatge, i el Col·legi Oficial d'Enginyers Agrònoms de Llevant (COIAL) per a la promoció de l'ús de les tecnologies netes.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5962

Data del DOGV
:   25-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1936


Data del document
:   18-02-2009

Organisme emissor
:   Conselleria de Presidència

Tipus de document
:   Resolució

Descriptors 

:   * tecnologia neta
    * administració regional
    * col·legi professional
    * cooperació administrativa

RESOLUCIÓ de 18 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni Marc entre la Generalitat, mitjançant la Conselleria de Medi Ambient, Aigua, Urbanisme i Habitatge, i el Col·legi Oficial d'Enginyers Agrònoms de Llevant (COIAL) per a la promoció de l'ús de les tecnologies netes.  
 [2009/1936]  
La Generalitat, mitjançant la Conselleria Medi Ambient, Aigua, Urbanisme i Habitatge, i el Col·legi Oficial d'Enginyers Agrònoms de Llevant (COIAL) han subscrit, després de la tramitació prèvia reglamentària, el 20 de gener de 2009, un conveni marc per a la promoció de l'ús de les tecnologies netes.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0143/2009, i que figura com a annex d'esta resolució.  
Valencia, 18 de febrer de 2009.- El director general de Relacions amb Les Corts i Secretariat del Consell. Ángel Mompó Romero.  
Conveni marc de col·laboració entre la Generalitat, mitjançant la Conselleria de Medi Ambient, Aigua, Urbanisme i Habitatge, i el Col·legi oficial d'Enginyers Agrònoms de Llevant (coial) per a la promoció i foment de l'ús de les tecnologies netes.  
València, 20 de gener de 2009  
Reunits  
D'una part, José Ramón García Antón, conseller de Medi Ambient, Aigua, Urbanisme i Habitatge de la Generalitat, per raó del nomenament mitjançant el Decret 8/2007, de 28 de juny, del president de la Generalitat (DOGV 5545, de data 29 de juny de 2007), en representació d'aquesta i expressament facultat per a aquest acte per Acord del Consell de data 23 de maig de 2008.  
I d'una altra, Baldomero Segura García del Río, degà del Col·legi Oficial d'Enginyers Agrònoms de Llevant, en el nom i representació del qual actua, segons consta en l'escriptura atorgada davant del notari de València Simeón Ribelles Durá, el 6 de març de 2008, amb número de protocol 375 i en exercici de les funcions previstes per a aquest càrrec per l'article 21 dels estatuts de l'entitat esmentada.  
Ambdues parts es reconeixen mútuament competència i capacitat suficient per a subscriure aquest conveni i, a aquest efecte,  
Manifesten  
1. En el marc del mandat global de protecció del medi ambient de l'article 45 de la Constitució, i d'acord amb la distribució competencial establida en aquesta, l'article 50.6 de l'Estatut d'autonomia de la Comunitat Valenciana, aprovat mitjançant la Llei orgànica 1/2006, de 10 d'abril, atorga a la Generalitat les competències de desenvolupament legislatiu i execució de la legislació bàsica de l'Estat en matèria de medi ambient, sense perjudici de les facultats per a establir normes addicionals de protecció.  
2. Les competències de la Generalitat en matèria de medi ambient estan conferides a la Conselleria de Medi Ambient, Aigua, Urbanisme i Habitatge, d'acord amb el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat.   
3. Segons el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, la Direcció General per al Canvi Climàtic assumeix, entre altres, les funcions en matèria de foment del desenvolupament de tecnologies netes, prevenció de la contaminació i programes de formació ambiental.  
4. El Col·legi Oficial d'Enginyers Agrònoms de Llevant (en endavant COIAL) és una corporació professional de dret públic els estatuts de la qual contemplen com una de les seues funcions generals la d'assessorar els organismes de les comunitats autònomes, en aquest cas a la Conselleria de Medi Ambient, Aigua, Urbanisme i Habitatge de la Generalitat. En aquest sentit, és molt rellevant la informació actualitzada que el COIAL puga transmetre a la Conselleria, relativa a l'aplicació i el desenvolupament de tecnologies netes emergents.  
D'altra banda, ateses les atribucions professionals dels enginyers agrònoms en matèria de medi ambient, una de les finalitats que inspira l'activitat del COIAL és la sostenibilitat ambiental, com un aspecte fonamental que contribueix al desenvolupament sostenible. Aquest interés exigeix que els projectes d'execució i informes tècnics emesos pels enginyers agrònoms siguen respectuosos amb el medi ambient, mitjançant el coneixement i la correcta implementació de les tecnologies netes.  
Per tot el que s'ha exposat, ambdues parts acorden formalitzar aquest conveni marc de col·laboració d'acord amb les següents  
Clàusules  
Primera. Objecte  
Constitueix l'objecte d'aquest conveni marc l'establiment de les directrius generals que regulen en el futur les relacions entre la Conselleria de Medi Ambient, Aigua, Urbanisme i Habitatge de la Generalitat, mitjançant la Direcció General per al Canvi Climàtic, i el COIAL, a fi de dur a terme actuacions conjuntes dirigides a la promoció i el foment del desenvolupament de les tecnologies netes.  
Així mateix, és objecte d'aquest conveni marc la difusió entre els enginyers agrònoms dels procediments ambientals que administra la Conselleria de Medi Ambient, Aigua, Urbanisme i Habitatge.  
Segona. Línies d'actuació  
Sense perjudici que la Comissió descrita en la clàusula quarta promoga altres actuacions, s'estableixen com a línies preferents d'actuació les següents:  
- Reunions sectorials dirigides als professionals del COIAL amb l'objecte de demanar informació sobre les tecnologies netes de les activitats que projecten i assessoren els enginyers agrònoms.   
- Organització d'activitats conjuntes, com ara seminaris, jornades, conferències, etc., facilitant així la millora en la formació contínua en matèria ambiental dels col·legiats del COIAL. La Direcció General per al Canvi Climàtic treballarà amb el personal del COIAL per a coordinar i impartir formació als col·legiats del COIAL, en relació amb temes ambientals que puguen ser d'interés per al desenvolupament de les tasques professionals.   
- Promoure, impulsar i desenvolupar programes de prevenció i control de la contaminació entre les empreses que els enginyers agrònoms assessoren.  
- Accions de foment i desenvolupament del Sistema Comunitari d'Ecogestió i Ecoauditoria (EMAS), Etiqueta Ecològica Europea i validacions ambientals entre les empreses relacionades amb els enginyers agrònoms, amb el suport de la Direcció General per al Canvi Climàtic, tant en qüestions d'assessorament com en la implementació.  
La col·laboració recollida en aquest conveni podrà ser objecte de desenvolupament i concreció per mitjà de convenis singulars, en els quals es reflectirà detalladament, la dimensió i l'abast de la cooperació, com també els compromisos de tota índole que assumeixen les parts.  
Tercera. Aportació econòmica  
Aquest conveni no genera obligacions econòmiques per a cap de les parts.  
Quarta. Comissió de seguiment  
Per al desenvolupament d'aquest conveni es crea una comissió de seguiment amb la finalitat d'estudiar i determinar les actuacions concretes, com també de supervisar aquelles actuacions que, en l'àmbit d'aquest, les parts duguen a terme.  
Aquesta comissió estarà presidida pel director general per al Canvi Climàtic de la Conselleria de Medi Ambient, Aigua, Urbanisme i Habitatge o persona que delegue, i n'exercirà la vicepresidència el degà del COIAL, o persona que delegue.   
La comissió estarà integrada, a més, per dos representants de cadascuna de les parts firmants d'aquest conveni, designades per aquestes, les quals proposaran suggeriments i alternatives puga comportar el desenvolupament d'aquest durant la seua vigència.  
La comissió es reunirà, com a mínim, una vegada a l'any, i també quan ho sol·liciten els representants de qualsevol de les parts firmants del conveni.  
Cinquena. Vigència  
Aquest conveni entrarà en vigor a partir de la data de la formalització i tindrà una vigència d'un any, i es prorrogarà de forma tàcita per períodes anuals, excepte denúncia per qualsevol de les parts.  
El conveni podrà ser denunciat per qualsevol de les parts i amb aquest efecte bastarà una comunicació escrita a l'altra part amb una antelació de tres mesos a la finalització del període inicial de vigència o de qualsevol de les pròrrogues, i en aquest cas haurà de salvaguardar-se la vigència dels acords específics que en aquell moment es troben operatius, llevat que ambdues parts acorden una altra cosa.  
Sisena. Causes d'extinció  
Aquest conveni s'extingirà, a més del terme de la seua vigència, l'incompliment i el mutu acord, per qualsevol de les causes previstes en la legislació vigent aplicables a la matèria objecte d'aquest.  
Setena. Difusió  
Ambdues parts es comprometen a donar la major difusió a aquest conveni a través dels seus propis mitjans gràfics i electrònics.  
Així mateix, s'acorda celebrar conjuntament una jornada informativa a fi de divulgar entre els col·legiats del COIAL la firma d'aquest conveni, les condicions necessàries per a la seua efectiva aplicació i les conseqüències d'ordre ambiental que se'n deriven.  
Vuitena. Naturalesa  
Aquest conveni té naturalesa administrativa, i estant exclosa l'aplicació directa de la legislació general de contractació administrativa, es regirà per les seues pròpies clàusules i, en allò no previst, pels principis d'aquesta legislació i els generals de l'ordenament jurídic administratiu.  
I en prova de conformitat amb quant antecedeix, ambdues parts subscriuen aquest conveni en triple exemplar en el lloc i la data indicats en l'encapçalament.  
El conseller de Medi Ambient, Aigua, Urbanisme i Habitatge. José Ramón García Antón.  
El degà del col·legi Oficial d'Enginyers Agrònoms de Llevant. Baldomero Segura García del Río.